**Simfonie de primăvară**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a răsculat lumina, revendicându-şi timpul

Şi calendarul însuşi a nechezat din file,

Când s-a schimbat cu zumzet de viaţă anotimpul

Şi-o diademă pus-a, de zâmbete, pe zile.

Îmbălsămata sevă îmi primeneşte versul

Şi-l pârguieşte dorul din soarele ce arde,

Când dedulcit cu muguri îngână Universul

O simfonie nouă în inimă, pe coarde.

S-a-naripat culoarea, curgând pe săturate,

Înfiorând petale din flori cu gustul mierii,

E o-ncântare totul, dar, mai presus de toate,

E anotimpul vieţii, e vremea învierii!

Şi-n simfonia care încet, încet se naşte,

Pe partitură punem, din „dolorose” uliţi,

În cadenţare tristă, şi paşii-n prag de Paşte

Ai Celui ce spre moarte mergea împuns de suliţi.

Redeşteptaţi de focul aducerii aminte

În primăvara caldă şi castă care vine,

Să ne trăim viaţa în dragoste fierbinte,

Şi spre-nvierea noastră să ne sfinţim, creştine!

Simion Felix Marţian